Hans Christian Schmidt (V), 2013-10-31:
Allerførst vil jeg godt på mit partis vegne sige tak til ministerens embedsfolk, for det har været en flot teknisk gennemgang, og jeg synes, det tjener dem til at ære, at de forsøgte at gøre det her meget indviklede og komplicerede direktiv betydelig mere forståeligt.
Måske kunne det være godt, hvis vi endda fik det en gang til, for det er meget kompliceret.
Og det siger jeg ikke, fordi jeg nu skal sige noget om, at ministeren kunne have lavet det mere enkelt, for jeg er jo godt klar over, at direktivet stammer helt tilbage fra for mange år siden.
Så jeg forstår godt, at det her er kompliceret, og jeg forstår også godt, når vi diskuterer det, at det formål, at man jo skal implementere dele af Europa-Parlamentets og Rådets direktiv, gør, at så bliver det altså noget indviklet noget.
Ikke desto mindre vil jeg starte med at sige, at vi fra Venstres side er positive over for forslaget.
Vi mener, at det, at man tager fat om alt, der vedrører patientrettigheder i forbindelse med grænseoverskridende sundhedsydelser, er vigtigt.
Det er en del af den ånd, der må være i EU.
Der er nogle forhold deri, som jeg synes er svære at håndtere, men jeg synes også, det tjener til EU's ære, at man ikke går uden om det.
Det er jo noget, der har været forberedt længe, og selv om vi er positive, vil jeg allerede nu godt sige, at vi gerne vil bede om, at ministeren på et tidspunkt kommer i samråd i udvalget.
Og det skyldes jo selvfølgelig – hvilket vi også fik at vide under den tekniske gennemgang – at der er mange ting, hvor man skal kende lidt til baggrunden for det, og hvor man skal kende lidt til, hvad skønnet er i forhold til det, og hvad det er, man vil gøre, og hvor meget man vil imødekomme alt det, der er sendt ind i forbindelse med høringssvarene.
Det får mig til samtidig at benytte lejligheden til at kvittere for det høringsnotat, vi har fået.
Når vi kigger på forslaget, er det, der falder mig og mit parti først i øjnene, selvfølgelig, at man prøver at tilgodese patienterne.
Man tilgodeser danske patienter i forhold til at kunne få en ydelse i udlandet, og omvendt tilgodeser man også udenlandske patienter i forhold til at kunne få en behandling i Danmark.
Der er nogle forhold i forbindelse med det, som umiddelbart kan være svære at håndtere uden at gå mere i dybden med det, og det vil vi bruge behandlingen i udvalget til.
Det er f.eks.: Hvor hurtigt får man svar på en forhåndsgodkendelse?
Hvordan forholder det sig, hvis man skal betale mange penge for en behandling i udlandet?
Kan man lave nogle modeller der, som bedre tilgodeser patienterne?
Er vi sikre på, at vi gør, hvad vi kan, for at både de offentlige og de private sygehuse i Danmark har mulighed for at tilbyde så meget som muligt?
For vi må jo også erkende, at selvfølgelig kan det have en stor interesse for dem, der arbejder inden for det her område og tilbyder ydelser, at det også er inden for et sæt regler, som er håndterbare for dem.
Derfor vil vi altså sige, at vi er meget positive over for det.
Men vi vil også gerne sige, at vi i udvalget vil stille en stribe spørgsmål om det her.
Det er ikke sådan, at jeg vil begynde at gennemgå dem nu, men jeg vil blot tilkendegive, at vi vil gøre det i udvalget, og så må vi tage behandlingen der.
Og så får vi jo også en andenbehandling, hvor vi kan diskutere tingene.
Men helt overordnet er vi positive over for det.
Og da De Konservative ikke kan være her i dag, har jeg lovet ordføreren for De Konservative at hilse og sige – måske ikke, nøjagtig som vi har sagt det – at de også er positive over for det, men at de også vil stille en række spørgsmål og ser frem til den udvalgsbehandling, der kommer i Sundhedsudvalget.